Diari Oficial de la Generalitat Valenciana


Sumari del DOGV 5183, del 24-01-2006 (2006/598)

ORDE de 30 de desembre de 2005, de la Conselleria d'Empresa, Universitat i Ciència, per la qual es convoquen ajudes per al desenvolupament de la xarxa de transferència de tecnologia Noves Oportunitats Empresarials Mitjançant la Investigació -NOEMI- i per a la formació de gestors de la xarxa de parcs científics de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5183

Data del DOGV
:   24-01-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/598


Data del document
:   30-12-2005

Organisme emissor
:   Conselleria d'Empresa, Universitat i Ciència

Tipus de document
:   Ordre

Descriptors 

:   * reestructuració industrial
    * canvi tecnològic
    * ajuda pública
    * nova tecnologia
    * investigació científica
    * formació de gestors
    * assignació per estudis
    * suport econòmic
    * universitat

ORDE de 30 de desembre de 2005, de la Conselleria d'Empresa, Universitat i Ciència, per la qual es convoquen ajudes per al desenvolupament de la xarxa de transferència de tecnologia Noves Oportunitats Empresarials Mitjançant la Investigació -NOEMI- i per a la formació de gestors de la xarxa de parcs científics de la Comunitat Valenciana. [2006/M598]  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, establix el marc normatiu en el qual s'ha de desplegar l'actuació de la Generalitat en esta matèria i les finalitats essencials que han de perseguir estes activitats de foment i coordinació, incloent-hi, específicament, les de millorar tecnològicament el sistema productiu valencià i promoure la difusió i l'aprofitament dels resultats obtinguts de la investigació.  
Els parcs científics són potents estructures d'innovació, àmbits basats en la mobilització de la investigació i de la innovació, al servici directe de la societat. Per a esta mobilització és imprescindible comptar amb el Sistema Valencià de Ciència i Innovació, molts dels més brillants exponents del qual es troben en els entorns universitaris.  
Dins d'este sistema, la xarxa NOEMI -Noves Oportunitats Empresarials Mitjançant la Investigació- es configura com una estructura d'interfície entre la ciència i els recursos, una xarxa de transferència de tecnologia, l'objectiu de la qual és el de transformar les oportunitats de la generació del coneixement en oportunitats empresarials per a la creació de noves empreses. Esta estructura s'aprofitarà fonamentalment del coneixement que genera en cada moment el Sistema Valencià de Ciència i Innovació i dels emprenedors, tant de la comunitat universitària com externament a esta, i es posarà en acció on hi haja oportunitats, recursos i emprenedors. Actuarà en dos sentits: local i global. En l'àmbit local, dins de cada parc científic té, al seu torn, dos programes d'actuació; l'un on essencialment es dóna suport als emprenedors universitaris, i l'altre consistent en l'anàlisi, per part d'analistes financers i emprenedors, del que s'està fent en ciència i innovació per veure si és susceptible d'una oportunitat empresarial tant pel que fa a la creació d'una empresa nova com a la incorporació al desenvolupament d'una activitat empresarial ja existent. I un àmbit global dependent de la Conselleria d'Empresa, Universitat i Ciència des d'on es coordinarà i es donarà suport a l'anterior i s'introduiran aquelles altres idees que provinguen d'altres escenaris. NOEMI, per tant, té per objectiu impulsar la creació de noves empreses, aprofitant els recursos i les oportunitats existents, dins i fora del parc científic, i donar suport als emprenedors en el procés de posada en marxa d'un nou projecte empresarial.  
Estes ajudes han de servir d'estímul per al desenvolupament d'este important entorn i per al desenvolupament de professionals formats en els millors centres de referència internacional en gestió de la innovació. Així s'aconseguirà reforçar l'estructura del sistema valencià d'innovació.  
En finalitzar el període de formació i especialització, es pretén que les persones pertanyents a esta xarxa puguen accedir, si és el cas, a un contracte laboral en les condicions que s'establisquen i d'acord amb la legislació vigent i les normes del centre en el qual s'ubiquen.  
Per tot això, tot exercint les funcions atribuïdes en matèria d'investigació i innovació tecnològica per Decret 8/2004, del president de la Generalitat, i en virtut de les facultats conferides per l'article 35 de la Llei 5/1983, de Govern Valencià, i l'article 47 de la Llei d'Hisenda Pública de la Generalitat Valenciana,   
ORDENE  
Article 1. Objecte de la convocatòria  
1. La present orde té per objecte regular el procediment de concessió, en règim de publicitat, objectivitat i concurrència competitiva, d'ajudes per al desenvolupament de la xarxa de transferència de tecnologia Noves Oportunitats Empresarials Mitjançant la Investigació .NOEMI- i per a la formació de gestors de la xarxa de parcs científics de la Comunitat Valenciana d'acord amb les següents modalitats:  
. Modalitat A: ajudes per al desenvolupament de la xarxa de transferència de tecnologia NOEMI, a fi de promoure en cada parc científic el suport als emprenedors universitaris i l'anàlisi de les oportunitats empresarials, tant pel que fa a la creació d'una empresa nova com a la seua incorporació al desenvolupament d'una activitat empresarial ja existent.   
. Modalitat B: ajudes per a la formació de gestors de la xarxa de parcs científics de la Comunitat Valenciana.  
2. La resolució de concessió establirà, per a cada universitat beneficiària i cada modalitat, les persones seleccionades que formaran part dels nodes de la xarxa. Així mateix, les persones seleccionades desenvoluparan part del període de formació tècnica mitjançant estades en centres de reconegut prestigi nacional o internacional que determine en cada cas la Direcció General de Coordinació d'Infraestructures Científiques i Tecnològiques.  
Article 2. Beneficiaris  
1. Els beneficiaris d'estes ajudes seran les universitats públiques valencianes, d'acord amb l'annex I, les quals rebran l'import global corresponent al finançament dels costos susceptibles d'ajuda establits en la present orde.  
2. El pagament anticipat de fins el 100% de l'ajuda concedida a les universitats beneficiàries serà possible si la Llei de Pressupostos de la Generalitat Valenciana per a l'any 2006 així ho establix.  
Article 3. Quantia i conceptes susceptibles d'ajuda  
1. Les ajudes previstes en esta orde per a les universitats es destinaran al finançament del cost de beques de formació, mobilitat i especialització tècnica i la seua dotació addicional, d'acord amb els apartats següents.  
2. L'ajuda per a la dotació de cada beca serà de 3.000 euros bruts mensuals, que lliuraran les universitats beneficiàries a la persona seleccionada per mensualitats. En aquells supòsits previstos en esta convocatòria que impliquen una meritació econòmica a la persona seleccionada inferior a la corresponent a un mes natural, la prestació econòmica serà proporcional al dit període.  
3. A més, s'inclourà una dotació addicional de fins a 8.000 euros per cada persona becada amb la qual la universitat beneficiària podrà finançar les següents despeses:  
a) Despeses de trasllat (viatge d'anada i tornada) als centres de referència nacional/internacional on completarà la formació i regrés a la destinació.   
b) Ajuda equivalent a una mensualitat en concepte de despeses d'instal·lació als centres de referència nacional/internacional, que la universitat lliurarà a la persona seleccionada juntament amb la primera mensualitat.  
c) Una assegurança d'accidents corporals, una assegurança de responsabilitat civil i una assegurança d'assistència mèdica l'àmbit de cobertura de la qual incloga també el país de destinació pel temps en què la persona becada ha de completar la seua formació. Esta última podrà aplicar-se igualment, si és el cas, al cònjuge i als fills de la persona seleccionada. Estes assegurances hauran de cobrir el període total de gaudi efectiu de la beca.  
d) Despeses de desplaçament relacionades amb les activitats pròpies de l'actuació.  
Article 4. Requisits dels candidats  
Les persones que vulguen optar a participar en estes ajudes hauran de reunir, a l'acabament del termini de presentació de les sol·licituds, els següents requisits:  
a) Tenir la nacionalitat espanyola o ser nacional d'un estat membre de la Unió Europea.  
b) Estar en possessió d'un títol de llicenciatura, d'enginyeria o d'arquitectura, o estar en condicions d'obtenir-lo en la data d'acabament del termini de presentació de sol·licituds.  
c) Domini de l'idioma anglés; es valorarà el coneixement d'una altra llengua comunitària distinta de les oficials al territori de l'estat espanyol.  
d) Experiència en projectes cientificotecnològics.  
e) Formació addicional en l'àrea empresarial i financera.   
f) Per a les ajudes de la xarxa NOEMI, modalitat A, es valorarà l'experiència en identificació i anàlisi d'oportunitats de negoci, incubació d'empreses i captació de recursos financers per a noves iniciatives empresarials.  
g) Per a les ajudes de la xarxa de parcs científics, modalitat B, es valorarà l'experiència en gestió empresarial i en sistemes d'innovació i transferència de tecnologia.  
Article 5. Duració de les beques  
El període de gaudi de la beca es desenvoluparà dins de l'exercici 2006. La data d'inici i acabament de la beca figurarà en la resolució de concessió de les ajudes.  
Article 6. Presentació de sol·licituds de participació  
1. Les sol·licituds de participació en estes ajudes seran, en una primera fase, presentades per les persones candidates a participar-hi que complisquen els requisits establits en l'article 4 i seran confirmades, en una segona fase, per les universitats, d'acord amb el procediment que es descriu en el dit article i en els següents.   
2. Les sol·licituds a presentar per les persones candidates a participar en les presents ajudes s'ajustaran al model de l'annex II de la present orde i aniran dirigides al director general de Coordinació d'Infraestructures Científiques i Tecnològiques. Hauran de presentar-se en el Registre de la Conselleria d'Empresa, Universitat i Ciència o en qualsevol dels llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les sol·licituds que es presenten a través de les oficines de correus hauran de ser datades i segellades pel funcionari de correus abans de tancar el sobre per a la certificació. En la sol·licitud els candidats indicaran la jerarquia de preferències en relació amb les universitats beneficiàries de les ajudes indicades en l'annex I.  
3. Els models d'impresos normalitzats (sol·licituds i la resta de documentació) estaran disponibles en l'adreça d'Internet: http://www.gva.es/industria/main\_v.htm  
4. Les sol·licituds aniran acompanyades de la següent documentació:  
a) Fotocòpia del document nacional d'identitat, del document equivalent en cas de nacionals d'estats membres de la Unió Europea o d'una altra documentació que acredite el compliment del requisit indicat en l'apartat a) de l'article 4 de la present orde.  
b) Currículum de la persona candidata.  
c) Fotocòpia del títol de llicenciatura, d'enginyeria o d'arquitectura, o certificat acreditatiu d'estar en condicions d'obtenir-lo.  
d) Fotocòpia dels documents que acrediten els requisits exigits en els apartats c, d i e de l'article 4.  
e) Si és el cas, fotocòpia dels documents que acrediten els mèrits assenyalats en els apartats f i g de l'article 4, i de la possessió de títols, màsters, cursos, seminaris, mèrits docents o d'investigació o altres mèrits professionals que es vulguen al·legar.  
f) Declaració responsable de no patir malaltia o discapacitat que impedisca el compliment de les obligacions derivades de la concessió de la beca.  
Article 7. Termini de presentació de les sol·licituds i confirmació per les universitats  
1. El termini de presentació de les sol·licituds per part de les persones candidates a participar en estes ajudes serà d'un mes, comptat des de l'endemà de la publicació de la present orde en el Diari Oficial de la Generalitat Valenciana.  
2. Acabat el termini anterior, la Direcció General de Coordinació d'Infraestructures Científiques i Tecnològiques trametrà d'ofici, a cada una de les universitats, el llistat dels candidats que hagen sol·licitat beca adscrita a elles, perquè al seu torn, en el termini improrrogable de 15 dies comptats des de l'endemà de la recepció dels esmentats llistats, els representants legals de cada universitat expedisquen certificat sobre quines són confirmades com a pròpies i en cas contrari en motiven la raó del desistiment.  
3. D'acord amb l'article 2 de la present orde, les entitats beneficiàries, i en conseqüència sol·licitants de les ajudes convocades mitjançant la present orde, són les universitats, per la qual cosa únicament podran ser preses en consideració i formar part del procediment de selecció aquelles sol·licituds de candidats finalment confirmades per alguna universitat.  
Article 8. Instrucció del procediment  
1. L'òrgan encarregat de la instrucció del procediment serà la Direcció General de Coordinació d'Infraestructures Científiques i Tecnològiques que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.  
2. Si la sol·licitud no reunira els requisits exigits o la documentació aportada fóra incompleta o presentara errors esmenables, es requerirà al candidat, en el lloc que assenyale a efectes de notificacions, que en el termini màxim de 10 dies hàbils esmene la falta o adjunte els documents necessaris, amb l'advertència que, si no ho fa, es considerarà que ha desistit de la sol·licitud, de conformitat amb el que s'ha disposat en els articles 71.1 i 42.1 de la Llei 30 /1992, de 26 de novembre, de Règim Jurídic de les Administracions Públiques i del Procediment Administratiu Comú, després de la resolució prèvia en què es declare esta circumstància, amb indicació dels fets produïts i les normes aplicables.  
Article 9. Criteris d'avaluació  
L'avaluació de les sol·licituds d'ajuda es realitzarà d'acord amb els següents criteris:   
a) Currículum del candidat o la candidata, fins un màxim de 2 punts.  
b) Formació en l'àrea empresarial i financera, fins un màxim de 2 punts.  
c) Coneixement d'una altra llengua comunitària distinta de l'anglés i de les oficials en territori de l'Estat espanyol, fins un màxim d'1 punt.  
d) Els mèrits assenyalats en els apartats f i g de l'article 4, segons la modalitat de beca, fins un màxim de 3 punts.  
e) Entrevista: fins un màxim de 2 punts, en la qual es valoraran l'experiència professional i cientificotecnològica.  
Article 10. Comissió d'avaluació  
1. Per a l'examen de les sol·licituds es constituirà una comissió d'avaluació que elaborarà les corresponents propostes d'adjudicació, en el termini màxim de dos mesos des de l'acabament del termini de presentació de les sol·licituds de participació.  
2. Esta comissió estarà composta per un nombre imparell de membres no inferior a tres, designats pel director general de Coordinació d'Infraestructures Científiques i Tecnològiques, i tindrà experts i representants de les universitats i comissions gestores dels parcs científics de la Comunitat Valenciana.   
3. El règim jurídic de la comissió és l'establit en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 11. Resolució  
1. Una vegada acabat el procés d'avaluació, la concessió o denegació de les ajudes s'acordarà per resolució del director general de Coordinació d'Infraestructures Científiques i Tecnològiques. La resolució del procediment es notificarà als interessats d'acord amb el que s'ha previst en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. A efectes de publicitat, les esmentades resolucions es publicaran en el Diari Oficial de la Generalitat Valenciana, en la pàgina web abans mencionada i al tauler d'anuncis de la Conselleria.  
2. La resolució de concessió establirà per a cada universitat beneficiària les persones seleccionades i una llista de reserva. Així mateix, determinarà els centres de reconegut prestigi nacional o internacional i els períodes d'estada en què les persones seleccionades desenvoluparan el període de formació tècnica especialitzada.  
3. El termini màxim per a resoldre les sol·licituds presentades per a la concessió de les ajudes que s'establixen en la present orde serà de tres mesos, a partir de la data d'acabament del termini de presentació de sol·licituds de participació. El còmput del dit termini s'interromprà durant el termini requerit per a l'esmena i la millora de sol·licitud per l'interessat. Transcorregut el mencionat termini sense que s'hi haja dictat resolució es considerarà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 12. Incompatibilitats   
El gaudi de beques concedides a l'empara d'esta convocatòria és incompatible amb qualsevol altra beca o ajuda per a la mateixa finalitat finançada amb fons públics o privats espanyols o comunitaris i amb sous o salaris de qualsevol naturalesa, llevat dels que puguen rebre com a complements provinents de projectes d'I+D+i i de contractes realitzats en aplicació de l'article 83 de la Llei Orgànica 6/2001, de 21 de desembre, d'Universitats, i de la Llei 13/1986, de 14 d'abril, de Foment i Coordinació General de la Investigació Científica i Tècnica.  
Article 13. Renúncia de les ajudes  
1. Les renúncies hauran de ser comunicades per les universitats beneficiàries a la Direcció General de Coordinació d'Infraestructures Científiques i Tecnològiques en el termini de tres dies a partir del moment en què els siguen notificades per la persona becada i tindran efecte des de la data de la baixa efectiva.  
2. Les renúncies que es produïsquen entre les persones becades podran ser cobertes amb l'adjudicació d'ajuda per a noves beques als sol·licitants següents per l'orde de reserva establit, mitjançant resolució del director general de Coordinació d'Infraestructures Científiques i Tecnològiques.  
3. Si no hi ha causes justificades i excepcionals per a la renúncia definitiva de la beca durant els sis primers mesos de gaudi, la persona becada haurà de reintegrar a la universitat beneficiària almenys el 50% de la quantitat percebuda pel concepte d'ajuda d'instal·lació i com a mínim un altre 50% de les dotacions mensuals percebudes. La quantia exacta a reintegrar serà fixada per la Direcció General de Coordinació d'Infraestructures Científiques i Tecnològiques a la vista de l'informe que s'elabore amb l'audiència prèvia a l'interessat i l'informe de la universitat beneficiària.  
Article 14. Cessió de dades   
La participació en la present convocatòria implicarà l'acceptació de la cessió, a favor de les administracions públiques, de les dades contingudes tant en la sol·licitud presentada com, si és el cas, en la resolució de concessió, a efectes estadístics, d'avaluació i de seguiment.  
Article 15. Responsabilitats  
1. La Generalitat Valenciana no és responsable de l'actuació de les persones becades per les presents ajudes, ni dels danys i perjudicis que puguen tenir lloc, sempre que estos danys o perjudicis siguen imputables a estes.  
2. La concessió i l'aprofitament de la beca no implica cap vinculació laboral o administrativa amb la Generalitat Valenciana.  
Article 16. Obligacions dels beneficiaris  
1. Les universitats beneficiàries estaran subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de Subvencions, en relació amb l'article 47 de la Llei d'Hisenda Pública de la Generalitat Valenciana.   
2. Les universitats beneficiàries estaran obligades a realitzar les activitats subvencionades en els termes de la resolució de concessió, i a justificar-ne la realització en els terminis establits.   
3. En particular, les universitats beneficiàries estaran obligades a:   
a) Realitzar l'activitat que fonamenta la concessió de la subvenció en les dates establides en la resolució de concessió. Qualsevol canvi que s'introduïsca en les condicions de realització de l'activitat haurà de ser comunicat a la Direcció General de Coordinació d'Infraestructures Científiques i Tecnològiques, per a la seua autorització o denegació, si és el cas.   
b) Acreditar, davant la Direcció General Coordinació d'Infraestructures Científiques i Tecnològiques, la realització de l'activitat i també el compliment dels requisits i les condicions que determinen la concessió o gaudi de l'ajuda.   
c) Facilitar les actuacions de control financer que corresponen a la Intervenció General de la Generalitat Valenciana i altres òrgans de control de les institucions autonòmiques, en relació amb les subvencions concedides.   
d) Reintegrar, quan corresponga segons el que s'ha previst en l'article 37 de la Llei 38/2003, de 17 de novembre, General de Subvencions, i en el termini legalment establit, els imports corresponents a les ajudes concedides, i trametre còpia del document acreditatiu del reintegrament a la Direcció General de Coordinació d'Infraestructures Científiques i Tecnològiques. En este últim cas el reintegrament identificarà necessàriament i amb claredat l'entitat beneficiària i el nom de la persona becada a la qual correspon.   
4. Així mateix, les universitats beneficiàries estaran obligades a:  
a) Comunicar a la Direcció General de Coordinació d'Infraestructures Científiques i Tecnològiques, la incorporació de la persona seleccionada al seu centre dins dels 10 dies següents a la data en què es produïsca, amb indicació de l'adreça postal a efectes de notificacions i, si és el cas, l'adreça de correu electrònic.   
b) Facilitar la incorporació de les persones becades als centres de referència nacional/internacional designats per la Direcció General de Coordinació d'Infraestructures Científiques i Tecnològiques durant el temps necessari per a la seua formació, i comunicar, així mateix, la dita incorporació dins dels 10 dies següents a la recepció de la notificació per part de la persona seleccionada.   
c) Garantir que les persones seleccionades, durant el període total de gaudi de l'ajuda, disposen de l'assegurança d'accidents corporals, responsabilitat civil i assistència mèdica a què fa referència l'article 3 de la present orde.  
d) Presentar a la Conselleria d'Empresa, Universitat i Ciència, a l'acabament del període, una memòria de les activitats realitzades.  
Article 17. Obligacions de la persona seleccionada  
La persona seleccionada per a participar en estes ajudes estarà obligada a:  
a) Incorporar-se a la universitat, iniciant la seua activitat en la data indicada en la resolució de concessió.   
b) Dedicar-se eficaçment a l'activitat proposada. Ajustar la seua actuació a les normes de l'organisme al qual s'incorpore i exercir la seua activitat en règim de dedicació exclusiva.  
c) Incorporar-se al centre de referència nacional/internacional designat per la Direcció General de Coordinació d'Infraestructures Científiques i Tecnològiques durant el temps establit per a la seua formació, incorporació que haurà de comunicar a la universitat beneficiaria dins dels deu dies següents a la data de la incorporació.   
d) Presentar en la seua universitat d'adscripció, a l'acabament de la beca, una memòria d'activitats realitzades.  
e) Reintegrar a la universitat d'adscripció, quan corresponga segons el que s'ha previst en la present orde i en l'article 37 de la Llei 38/2003, General de Subvencions, en el termini legalment establit, els imports corresponents a l'ajuda concedida, i trametre en el termini d'un mes còpia del document acreditatiu del reintegrament a la universitat d'adscripció.  
Article 18. Seguiment i control de les actuacions  
1. El director general de Coordinació d'Infraestructures Científiques i Tecnològiques hi establirà els procediments adequats, i designarà, si és el cas, els òrgans, les comissions o els experts que estime necessaris per a realitzar les oportunes actuacions de seguiment i comprovació de l'aplicació de l'ajuda.   
2. Tota alteració de les condicions tingudes en compte per a la concessió, podrà donar lloc a la modificació de la resolució de concessió o a la minoració de la subvenció concedida. L'incompliment total o parcial dels requisits i les obligacions establits en la present orde i en la resta de normes aplicables, així com de les condicions que, si és el cas, s'establisquen en la corresponent resolució de concessió comportarà, després de l'audiència prèvia a la persona interessada:  
a) Deixar sense efecte la subvenció concedida o minorar-la, en cas d'incompliment parcial de l'actuació o justificació per quanties inferiors.   
b) En el cas que s'haja produït el cobrament anticipat, reintegrament total o parcial de l'ajuda concedida, juntament amb els interessos legals corresponents, de conformitat amb el que s'ha disposat en l'article 47 de la Llei d'Hisenda Pública de la Generalitat Valenciana.   
En particular, seran causes d'incompliment les següents:   
a) Incompliment de l'obligació de justificació en els termes establits o la justificació insuficient d'esta.   
b) Incompliment de la finalitat per a la qual va ser concedida l'ajuda.  
c) Quan resulte acreditada, a través del seguiment que de les accions subvencionades efectue la Direcció General de Coordinació d'Infraestructures Científiques i Tecnològiques, la inadequació de la despesa efectivament realitzada al que s'ha establit en la present orde.   
3. Quan en l'exercici de les funcions d'inspecció o control, es deduïsquen indicis de la incorrecta obtenció, gaudi o destinació de l'ajuda percebuda, els agents encarregats de les dites funcions podran acordar la retenció de les factures, documents equivalents o substitutius, rebuts, i de qualsevol altre document relatiu a les operacions en les quals es manifesten els esmentats indicis.   
Article 19. Justificació de les ajudes  
1. Les universitats beneficiàries d'estes ajudes, de conformitat amb el que s'ha disposat en l'article 14 de la Llei de Subvencions, hauran d'acreditar la realització de l'activitat i el compliment de la finalitat que determine la concessió i el gaudi de la subvenció.  
2. Sense perjudici de les instruccions que puga dictar el director general de Coordinació d'Infraestructures Científiques i Tecnològiques, les universitats beneficiàries estaran obligades a presentar la següent documentació com a justificació del pagament de les ajudes rebudes:   
a) Certificat expedit per l'òrgan competent on s'indique que l'ajuda concedida ha sigut degudament registrada en la comptabilitat de l'entitat; que els fons s'han destinat a realitzar l'activitat per a la qual foren concedits i que la documentació original acreditativa de la despesa realitzada i efectivament pagada es troba en les dependències d'esta, a la disposició de la Direcció General de Coordinació d'Infraestructures Científiques i Tecnològiques, de la Intervenció General de la Generalitat Valenciana i de la Sindicatura de Comptes, tot adjuntant una relació detallada de les despeses realitzades en les actuacions a què dóna suport esta subvenció.   
b) Memòria d'activitats realitzades en el període.  
3. El termini per a la presentació de les justificacions acabarà el 31 de gener de 2007, en el cas de pagament anticipat, i el 15 de desembre de 2006, en els restants casos, llevat que s'establisca un termini distint en la resolució de concessió.  
Article 20. Finançament de les ajudes  
1. L'import global màxim destinat al finançament d'estes ajudes serà de 810.000 euros a càrrec de la línia T6501000 del programa 542.40 dels pressupostos de la Generalitat Valenciana per a l'exercici 2006.  
2. La concessió de les ajudes previstes en esta orde estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'any 2006.  
Article 21. Normes supletòries  
En allò no previst en la present orde caldrà ajustar-se al que s'ha disposat en les normes que hi siguen d'aplicació, i en especial les següents:  
a) La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
b) El Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.  
c) La Llei de Pressupostos de la Generalitat Valenciana per a l'exercici al qual corresponen les ajudes.  
La Llei 38/2003, de 17 de novembre, General de Subvencions.  
Disposicions finals  
Primera  
Es faculta el director general de Coordinació d'Infraestructures Científiques i Tecnològiques perquè dicte les resolucions necessàries per a l'aplicació, el desplegament i la interpretació de la present orde, i es delega en ell la competència per a resoldre la concessió o denegació de les ajudes a què fa referència esta convocatòria.  
Segona  
La present orde entrarà en vigor l'endemà de la publicació en el Diari Oficial de la Generalitat Valenciana.  
De conformitat amb el que s'ha establit en els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició, o bé es podrà plantejar directament recurs contenciós administratiu, en els terminis i davant els òrgans que s'indiquen a continuació:  
a) El recurs de reposició haurà d'interposar-se davant el conseller d'Empresa, Universitat i Ciència en el termini d'un mes comptat des de l'endemà de la publicació de la present orde en el Diari Oficial de la Generalitat Valenciana.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació de la present orde en el Diari Oficial de la Generalitat Valenciana.  
València, 30 de desembre de 2005  
El conseller d'Empresa, Universitat i Ciència,  
JUSTO NIETO NIETO  
ANNEX I  
Universitats beneficiàries  
Universitat Miguel Hernández  
Parc Científic de la Universitat Miguel Hernández  
Vicerectorat d'Investigació i Desenvolupament Tecnològic  
Universitat de València  
Parc Científic . Universitat de València   
Vicerectorat d'Infraestructures i Planificació  
Universitat Politècnica de València  
Ciutat Politècnica de la Innovació  
Vicerectorat de Coordinació i Planificació Econòmica  
Universitat d'Alacant  
Parc Científic d'Alacant  
Vicerectorat d'Investigació, Desenvolupament i Innovació  
Universitat Jaume I  
Parc Científic de la Universitat Jaume I  
Vicerectorat de Promoció Cientificotecnològica